GeloRevoice a histamínová intolerancia
Dobrý deň užívam maltofer1xs milgammu n a mám histamin,je možné dať si na hrdlo geloRevoice a ak áno aký časový odstup mám mať od tých liekov
Dobrý deň,
ďakujeme za vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti.
V prípade zdravotníckej pomôcky GeloRevoice neboli pozorované ťažkosti súvisiace s histamínovou intoleranciou. Je však dôležité vedieť, že pri mnohých produktoch nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové prípravky pri HIT u vás nemusia vyvolávať žiadne komplikácie. Jeho užívanie počas liečby liekmi Milgamma N a Maltofer je možné bez nutnosti časového odstupu. Po každej pastilke GeloRevoice sa odporúča pol hodinu nejesť a nepiť pre čo najlepší účinok prípravku.
Prajem pekný zvyšok dňa.
S pozdravom
PharmDr. Veronika Kiabová